Offentliggørelse af det enhedsdokument, der er omhandlet i artikel 94, stk. 1, litra d), i Europa-Parlamentets og Rådets forordning (EU) nr. 1308/2013, og af henvisningen til offentliggørelsen af produktspecifikationen for en betegnelse i vinsektoren

(2021/C 36/12)

Denne offentliggørelse giver ret til at gøre indsigelse mod ansøgningen, jf. artikel 98 i Europa-Parlamentets og Rådets forordning (EU) nr. 1308/2013 (1) inden to måneder efter datoen for offentliggørelsen.

ENHEDSDOKUMENT

»MUŠKAT MOMJANSKI/MOSCATO DI MOMIANO«

PDO-HR-02109

Ansøgningsdato: 15.9.2015

1. Betegnelse, der skal registreres

Muškat momjanski (hu)

Moscato di Momiano (it)

2. Type geografisk betegnelse

BOB — beskyttet oprindelsesbetegnelse

3. Kategorier af vinavlsprodukter

1. Vin

4. Beskrivelse af vinen/vinene

Vin (»Kvalitetno vino KZP« (Kvalitetsvin af kontrolleret geografisk oprindelse) og »Vrhunsko vino KZP« (Vin af højere kvalitet af kontrolleret geografisk oprindelse))

Vin lavet på druer, der er plukket på det sædvanlige høsttidspunkt, er krystalklare og grøngule til gyldengule i farven, med et moderat højt til højt alkoholindhold, harmonisk syreindhold, et højt ekstraktindhold og en markant blomster- og frugtagtig aroma med dominerende Muscat-karakteristika.

Det maksimalt tilladte indhold af svovldioxid er 200 mg/l for vine med et restsukkerindhold på op til 5 g/l og 250 mg/l for vine med et restsukkerindhold på over 5 g/l.

Maksimalt totalt alkoholindhold — grænserne i den relevante lovgivning gælder.

Generelle analytiske kendetegn Maksimalt totalt alkoholindhold (% vol.) Minimalt virkeligt alkoholindhold (% vol.) 11,5 Minimalt totalt syreindhold 4 g/l udtrykt i vinsyre Maksimalt indhold af flygtig syre (meq/l) 16,7 Maksimalt totalt svovldioxidindhold (mg/l) 250

Vin (»Kvalitetno vino KZP« (Kvalitetsvin af kontrolleret geografisk oprindelse) og »Vrhunsko vino KZP — Arhivsko vino« (Vin af højere kvalitet af kontrolleret geografisk oprindelse — Reserva-vine))

Reserva-vine kendetegnes ved en intens gullig farve, en kompleks aroma som følge af modningen og en typisk bouquet af modne hvidvine sammen med den markante Muscat-note. Vinene har en behagelig, harmonisk og kompleks smag og en karakteristisk rig retronasal aroma med milde til moderat intense noter af moden frugt, blomster og, i nogle tilfælde, honning og nødder.

Det maksimalt tilladte indhold af svovldioxid er 200 mg/l for vine med et restsukkerindhold på op til 5 g/l og 250 mg/l for vine med et restsukkerindhold på over 5 g/l.

Maksimalt totalt alkoholindhold — grænserne i den relevante lovgivning gælder.

Generelle analytiske kendetegn Maksimalt totalt alkoholindhold (% vol.) Minimalt virkeligt alkoholindhold (% vol.) 11,5 Minimalt totalt syreindhold 4 g/l udtrykt i vinsyre Maksimalt indhold af flygtig syre (meq/l) 16,7 Maksimalt totalt svovldioxidindhold (mg/l) 250

Vin (»Kvalitetno vino KZP« (Kvalitetsvin af kontrolleret geografisk oprindelse) og »Vrhunsko vino KZP — Desertno vino« (Vin af højere kvalitet af kontrolleret geografisk oprindelse — Dessertvin))

Dessertvinene har en intens gullig farve, et højere alkoholindhold og en kompleks, intens duft og smag med en dominerende aroma af tørret frugt (rosiner, tørrede figner) og undertiden af honning, samtidig med at de bevarer deres Muscat-noter. Vinene har en behagelig, lang eftersmag, et højt ekstraktindhold og er fyldige og moderat til meget søde, med en fin retronasal aroma domineret af noter af moden, tørret frugt, og, i nogle tilfælde, af honning og likør.

Det maksimalt tilladte indhold af svovldioxid er 200 mg/l for vine med et restsukkerindhold på op til 50 g/l og 300 mg/l for vine med et restsukkerindhold på over 50 g/l.

Maksimalt totalt alkoholindhold — grænserne i den relevante lovgivning gælder.

Generelle analytiske kendetegn Maksimalt totalt alkoholindhold (% vol.) Minimalt virkeligt alkoholindhold (% vol.) 11,5 Minimalt totalt syreindhold 4 g/l udtrykt i vinsyre Maksimalt indhold af flygtig syre (meq/l) 30 Maksimalt totalt svovldioxidindhold (mg/l) 300

5. Vinfremstillingspraksis

a) Væsentlige ønologiske fremgangsmåder

Placering af vinstokke

Dyrkningspraksis

Vinstokkene må kun plantes i flysch-jord. De må ikke dyrkes i terra rossa-jord.

Plantetæthed

Dyrkningspraksis

På vinmarker etableret fra 2015 og frem skal beplantningstætheden være mindst 4 000 stokke pr. hektar, baseret på deres effektive areal. På vinmarker bygget på terrasser fra 2015 og fremefter skal beplantningstætheden være mindst 3 500 stokke pr. hektar, baseret på deres effektive areal. Vinmarker etableret før 2015 er ikke underlagt nogen restriktioner med hensyn til antallet af stokke pr. hektar.

Beskæring

Dyrkningspraksis

De eneste typer beskæring, der er tilladt, er systemer med et eller to opbindingsplaner på lange stokke (arme) med eller uden korte grene.

Druehøst

Dyrkningspraksis

Druerne høstes kun manuelt.

Vinfremstilling (»Kvalitetno vino s kontroliranim zemljopisnim podrijetlom« (Kvalitetsvin af kontrolleret geografisk oprindelse))

Relevante begrænsninger for vinfremstilling

Det minimale naturlige alkoholindhold udtrykt i volumen i vinene er 11,5 % vol. Det minimale naturlige alkoholindhold udtrykt i volumen i vine, som er forsynet med den supplerende traditionelle benævnelse »desertno vino« (dessertvin), er 16 % vol.

Vinen kan sødes i år med ugunstige vejrforhold, forudsat at vinen, der sødes, ikke har fået tilsat alkohol. Vinens totale alkoholindhold udtrykt i volumen må ikke stige med mere end 2 % ved at øge sukkerindholdet gennem tilsætning af druemost, koncentreret druemost eller koncentreret rektificeret druemost (der skal være fremstillet af druer fra samme vindyrkningsområde som den vin, der sødes).

Vinfremstilling (»Vrhunsko vino s kontroliranim zemljopisnim podrijetlom« (Vin af højere kvalitet af kontrolleret geografisk oprindelse))

Relevante begrænsninger for vinfremstilling

Det minimale naturlige alkoholindhold udtrykt i volumen er 11,5 % vol. Det minimale naturlige alkoholindhold udtrykt i volumen i vine, som er forsynet med den supplerende traditionelle benævnelse »desertno vino« (dessertvin), er 16 % vol.

Vinen må ikke tilsættes alkohol eller syre eller afsyres.

b) Maksimumsudbytte

»Muškat momjanski/Moscato di Momiano« BOB, herunder »Kvalitetno vino s kontroliranim zemljopisnim podrijetlom« (Kvalitetsvin af kontrolleret geografisk oprindelse)

10 000 kg druer pr. hektar

»Muškat momjanski/Moscato di Momiano« BOB, herunder »Kvalitetno vino s kontroliranim zemljopisnim podrijetlom« (Kvalitetsvin af kontrolleret geografisk oprindelse)

70 hl pr. hektar

»Vrhunsko vino s kontroliranim zemljopisnim podrijetlom« (Vin af højere kvalitet af kontrolleret geografisk oprindelse)

10 000 kg druer pr. hektar

»Vrhunsko vino s kontroliranim zemljopisnim podrijetlom« (Vin af højere kvalitet af kontrolleret geografisk oprindelse)

60 hl pr. hektar

6. Afgrænset geografisk område

Området for den beskyttede oprindelsesbetegnelse »Muškat momjanski/Moscato di Momiano« omfatter byen Momjan og det omkringliggende område og er beliggende inden for følgende grænser: vejen Kremenje-Oskoruš starter fra lokaliteten Kremenje til krydset til lokaliteten Dramac, hvor grænsen følger vejen mod lokaliteten Dramac. 200 meter syd for Dramac drejer grænsen i vestlig/nordvestlig retning fra vejen i en højde af 50 meter over havets overflade. Derfra fortsætter grænsen mod nord og nordøst i en højde af 50 meter over havets overflade, og nordøst for Dramac stiger grænsens højde fra 50 meter til 180 meter over havets overflade. Den fortsætter i en højde af 180 meter over havets overflade til den nordlige del af lokaliteterne Merišće og Oskoruš i retning mod lokaliteten Brič, hvor den nogle steder på strækningen falder sammen med landegrænsen mellem Kroatien og Slovenien (hvor grænsen befinder sig over 180 meter over havets overflade). Nord for lokaliteten Brič går grænsen til området for den beskyttede oprindelsesbetegnelse »Muškat momjanski/Moscato di Momiano« fra landegrænsen til Slovenien og strækker sig 500 meter nordøst for vejen fra lokaliteten Brič til lokaliteten Stancija Vigini. Et sted 500 meter øst for Stancija Vigini fortsætter grænsen ret syd op til en højde på 300 meter, hvorfra den fortsætter vestpå i en højde på 300 meter over havets overflade. Det sted, hvor denne højde når vejen, der fører fra lokaliteten Črnci til lokaliteten Marušići, fortsætter grænsen langs vejen i sydlig retning helt til lokaliteten Marušići og derefter langs denne vej helt til lokaliteten Kremenje.

7. Primær(e) druesort(er)

Muscat Blanc à Petits Grains/Moscato di Canelli

8. Tilknytning til det geografiske område

»Muškat momjanski/Moscato di Momiano« er en traditionelt anvendt betegnelse i henhold til artikel 93, stk. 2, litra a) og b), i forordning (EU) nr. 1308/2013, der er en sammensætning af betegnelsen for druesorten (Muškat/Moscato, fra sorten Muscat Blanc à Petits Grains) og navnet på det geografiske område (momjanski/di Momiano, der kommer fra byen Momjan, som er beliggende på den nordlige del af den istriske halvø). Selv om sorten Muscat Blanc à Petits Grains traditionelt dyrkes i større eller mindre grad i forskellige områder i Istrien, har Momjan længe været kendt som et typisk sted for fremstilling af denne vin. Det traditionelle navn »Muškat momjanski/Moscato di Momiano« har i mange år haft en høj forbrugerprofil takket være vinens image som et traditionelt produkt, de mange priser og medaljer, den har vundet i vinkonkurrencer og ved shows, og dens betydelige markedsandel og høje kvalitet. Derudover har »Muškat momjanski«-vinen fået beskyttelse under dette navn tilbage i 1997 som led i »beskyttelse af kvalitetsvine af kontrolleret geografisk oprindelse« i overensstemmelse med den dagældende lov om vin på baggrund af en rapport fra det landbrugsvidenskabelige fakultetet ved universitetet i Zagreb.

Sorter

Den traditionelle karakter og særlige karakteristika ved dyrkningen af sorten Muscat Blanc à Petits Grains i området i Momjan afspejles også af sortens særlige genpulje, der traditionelt dyrkes i dette område, som er kendetegnet ved relativt små druer, mere skind på hver drue, klaser, der er mindre tæt pakkede og vejer mindre, et lavere udbytte, en større modstandsdygtighed over for gråskimmel og et højere indhold af sukker og aromastoffer i druerne, sammenlignet med artens standard-genpulje.

Klima, terræn og jordbund

Det særlige klima i området for den beskyttede oprindelsesbetegnelse »Muškat momjanski/Moscato di Momiano«, der kombinerer både fastlandsklima og kystklima med et godt modenhedsniveau for druerne, resulterer i større koncentration og reduceret forringelse af de primære aromaer, der er karakteristiske for druerne, under modningsprocessen, hvilket bidrager væsentligt til den høje kvalitet af vine med den beskyttede oprindelsesbetegnelse »Muškat momjanski/Moscato di Momiano«. Desuden sikrer fastlandsklimaet med sine lavere lufttemperaturer i forhold til de omkringliggende kystområder, navnlig om natten, at druernes totale syreindhold (navnlig æblesyre) i høj grad bevares i denne vin, hvilket direkte afspejles i smagens friskhed i vine fra området for den beskyttede oprindelsesbetegnelse »Muškat momjanski/Moscato di Momiano«. Denne karakteristika er af stor betydning for vine med et betydeligt restsukkerindhold, fordi en tilstrækkelig stor mængde organiske syrer sikrer, at de får en harmonisk smag. De gunstige (moderat høje) temperaturer, navnlig om dagen, som følge af kyst-/Middelhavsklimaet, sikrer at druerne modner tilstrækkeligt og har et højt sukkerindhold, hvilket er nødvendigt for at give vinene af sorten Muscat Blanc à Petits Grains en fyldig smag, navnlig dem med et højt restsukkerindhold.

Jordbunden af flysch (rendzina), som er mere karbonatholdig, gør vinstokken mindre kraftig, hvilket fremmer dens harmoniske vækst og hjælper med til at skabe et gunstigt mikroklima rundt om drueklaserne, dvs. moderat solbelysning. Dette har en gunstig indvirkning på syntesen af aromatiske forbindelser i druerne, hvilket bidrager væsentligt til den høje kvalitet af aromatiske vine som dem med den beskyttede oprindelsesbetegnelse »Muškat momjanski/Moscato di Momiano«, hvis aromatiske egenskaber er særlig udtalte under sådanne forhold. Derudover giver drueklasernes moderate solbelysning et gunstigt forhold mellem sukker og organiske syrer i druerne. En særlig karakteristika ved rendzina er den store forekomst af lerpartikler i jorden, som sikrer, at jorden holder på vandet i længere tid, med det resultat at der er vand til vinstokkene i de lange perioder uden nedbør. Fraværet af vandstress i vinstokkene og den uafbrudte produktion af assimilater under disse forhold sikrer, at druerne fortsat modnes og udvikler et tilstrækkeligt indhold af sukker, organiske syrer og aromatiske forbindelser — hvilket spiller en vigtig rolle for vinens kvalitet — selv om der ikke falder nedbør i længere perioder i vækstsæsonen.

Det let kuperede terræn i området for den beskyttede oprindelsesbetegnelse »Muškat momjanski/Moscato di Momiano« giver god, regelmæssig luftcirkulation, som medvirker til at mindske mængden af dug, der dannes, og til at det tørrer hurtigere og fremmer regndråbernes tørreproces for de dele af vinstokken, der er over jorden, hvilket forhindrer eller begrænser udviklingen af sygdomme på vinstokken, navnlig gråskimmel. Dette er nødvendigt for at sikre, at druerne modner bedre og mere jævnt, fordi fraværet eller en mindre udtalt udvikling af gråskimmel betyder, at druerne kan sidde længere tid på vinstokken for at nå den rette modning og akkumulere tilstrækkeligt indhold af kemiske ingredienser, som er vigtige for denne vins kvalitet, navnlig sukkerstofferne, de organiske syrer og de aromatiske forbindelser i druerne.

Disse naturbestemte faktorer kombineres i det lille område for den beskyttede oprindelsesbetegnelse »Muškat momjanski/Moscato di Momiano« og skaber særlige, unikke forhold for dyrkning af druer og fremstilling af vin af meget høj og anerkendt kvalitet.

Menneskelige faktorer

De menneskelige faktorer, der giver druerne og vinene fra området for den beskyttede oprindelsesbetegnelse »Muškat momjanski/Moscato di Momiano« deres særlige karakter, omfatter også, at podematerialet til opformering af planter i årtier udelukkende er blevet udvalgt fra vinstokke af meget høj kvalitet fra vinområder i Momjan-området, netop på grund af det originale genetiske materiales kvalitet; traditionel dyrkning ved hjælp af systemer med lav belastning med lange stokke, eller en kombination af lange og korte stokke, sammen med det traditionelt lavere udbytte; systematisk fjernelse af uønskede skud; afløvning; fjernelse af sideskud og beskæring af skud for at skabe et gunstigt mikroklima i vinstokken, hvilket er nødvendigt for at opnå et passende indhold af sukker, organiske syrer og aromatiske forbindelser i druerne. Desuden sikrer vinfremstillingsmetoderne maksimal bevaring af de særlige aromaer, der hovedsagelig er karakteristiske for druesorten i vinen med den beskyttede oprindelsesbetegnelse »Muškat momjanski/Moscato di Momiano«. Det største vidnesbyrd om den særlige kvalitet af vine med den beskyttede oprindelsesbetegnelse »Muškat momjanski/Moscato di Momiano«, som produceres i dette område er, at de har været anerkendt og kendt gennem de sidste hundrede år eller deromkring, hvilket fremgår af mange kilder; de begivenheder, der er relateret til Muškat, og som traditionelt finder sted i Momjan; de mange priser og medaljer vinene har vundet i nationale og internationale konkurrencer og ved shows; samt det store antal vinavlerfamilier i området, som har fremstillet denne vin i generationer.

Der er ingen tvivl om, at området for den beskyttede oprindelsesbetegnelse »Muškat momjanski/Moscato di Momiano« med sin unikke kombination af naturlige og menneskelige faktorer er et særligt agroøkologisk område, hvor vine af høj kvalitet med særlige karakteristika fremstilles.

9. Vigtige yderligere betingelser

Ingen

link til produktspecifikationen

https://poljoprivreda.gov.hr/UserDocsImages//dokumenti/hrana/zastita_oznaka_izvrsnosti_vina//Specifikacija_proizvoda_Muskat_momjanski.pdf

(1) EUT L 347 af 20.12.2013, s. 671.